Ondersoek ná kleuter glo in isolasiesaal verkrag wordDie Dr. George Mukhari-hospitaal in Pretoria. (Foto: Thobile Mathonsi/ANA) Die polisie in Gauteng sê hy het begin met ŉ ondersoek na bewerings dat ŉ tweejarige kind verkrag is terwyl die kleuter in ŉ Covid-19-isolasiesaal in die Dr. George Mukhari-hospitaal in Pretoria was. Die polisie het die kind se ouers boonop glo van bakboord na stuurboord gestuur toe hulle ŉ saak aanhangig wou maak. “Die Gautengse polisiebestuur neem kennis van die bewerings en beskou dit in ŉ baie ernstige lig. Die waarnemende provinsiale polisiekommissaris in Gauteng, genl.maj. Johan Ndlovu, het opdrag gegee dat ŉ departementele ondersoek dringend na die bewerings gedoen word,” het brig. Mathapelo Peters, Gautengse polisiewoordvoerder, gesê. Die uitslag van dié ondersoek sal die weg vorentoe bepaal, het sy gesê. “Ons kan bevestig dat ŉ saak van verkragting van ŉ minderjarige in Ga-Rankuwa aanhangig gemaak is en die ondersoek word geprioritiseer in ooreenstemming met die polisie se voorneme om die ondersoeke na misdaad teen vroue en kinders te prioritiseer.” Peters het gesê die kind se ouers sal op hoogte van verwikkelinge gehou word. Die Gautengse departement van gesondheid het Maandag gesê die hospitaal ondersoek die bewerings dat die dogtertjie in die saal verkrag is. Amptenare het aanvanklik ontken dat hulle enigiets van die beweerde voorval weet – iets wat die kind se gesin as ŉ infame leuen bestempel het. ŉ Tante van die kind het Maandag volgehou dat die kind by die hospitaal verkrag is. Die dogtertjie is op 15 Junie deur ŉ kliniek in Soshanguve na die hospitaal verwys nadat sy gesukkel het om asem te haal. Sy sou ook ŉ Covid-19-toets by die hospitaal ondergaan. Volgens haar het hospitaalpersoneel gesê die dogtertjie het moontlik die nuwe koronavirus onder lede en dat sy in isolasie gehou moes word. Haar ma is aangesê om huis toe te gaan. Die hospitaal het later die nag gebel en gesê die kind huil van pyn. Later het nog ŉ oproep gevolg dat sy nou slaap. Die volgende oggend het die hospitaal haar ma weer gekontak, gesê dat die dogtertjie negatief vir die virus getoets het en dat sy huis toe moet gaan. Maar die kleuter was net nie haarself nie. Sy het moeilik geloop, vreemd opgetree en deurlopend gehuil. Die ma het ook ŉ vreemde vloeistof op die kind se private dele gesien toe sy haar doek geruil het. “In die daaropvolgende dae het sy geweier om te speel en heeltyd gehuil. Nadat haar ma nadere ondersoek ingestel het, het sy besef daar is met die kind gepeuter. ŉ Mens kon maklik sien dat daar penetrasie was. “Hulle het die kind se pa laat kom wat gesê het hulle moet haar die volgende dag na ŉ hospitaal neem. By die KT Motubatse-kliniek het die verpleegster gesê daar is aanduidings dat die kind gemolesteer is en dat sy na die Dr. George Mukhari-hospitaal teruggeneem moet word.” Volgens die tante moes die gesin daar talle vrae beantwoord en het die hospitaalpersoneel hulle van een plek na die volgende gestuur. “Die hospitaal het later die Ga-Rankuwa-polisiestasie gebel, maar niemand het opgedaag nie. Ek het besluit dat ons na die polisiestasie moet gaan om die beamptes te gaan sien omdat hulle te lank vat. By die polisiestasie is ons beveel om te wag omdat hulle met ŉ skofruiling besig was. “Ons is aangesê om te sit en te wag. Ek het gevra hoekom hulle 17:00 skofte ruil, maar elke polisielid wat ek genader het, het gesê hulle is op pad huis toe. Elkeen het ŉ verskoning gehad tot ŉ sersant genaamd Neo ons gehelp het.” Volgens die tante het die polisie gesê hulle kan nie veel doen nie omdat die klagte “in die aand” aanhangig gemaak word. “Hulle het gesê voorvalle van kindermishandeling benodig die dienste van die eenheid vir gesinsgeweld, kinderbeskerming en seksuele oortredings en dat daardie persoon nie by die polisiestasie was nie. Die betrokke persoon is gebel, maar het gesê hulle is moeg. Daar was net te veel verskonings. Ons is aangesê om huis toe te gaan en dat die polisie ons die volgende dag sal besoek. “Niemand het opgedaag nie.” Volgens die tante het niemand tot nou, twee weke later, enige vorm van hulp aangebied nie. In ŉ stadium is sy ook vertel dat die saakdossier vermis word. Kwara Kekana, woordvoerder van die departement, het gesê daar is ŉ voorlopige verslag na die beweerde voorval en dié verslag is aan die Gautengse gesondheidsdepartement se hoofkantoor oorhandig. Kekana het verdere navrae na die polisie verwys. Kekana het daarna gesê die hospitaal was deurlopend in verbinding met die kind se gesin en sou met hulle vergader. Kekana het die versekering gegee dat veiligheid by staatshospitale ŉ prioriteit is, ten spyte van die beweerde voorval.